b"\n_START_ARTICLE_\nCarloandr\xc3\xa9s L\xc3\xb3pez del Rey\n_START_SECTION_\nInfantesa i joventut\n_START_PARAGRAPH_\nCarloandr\xc3\xa9s, valenci\xc3\xa0 malgrat que nascut accidentalment a Sada (Gal\xc3\xadcia), fou el tercer fill d\xe2\x80\x99Alfons L\xc3\xb3pez Vidal, natural de Val\xc3\xa8ncia \xe2\x80\x94caporal de carrabiners i m\xc3\xbasic militar\xe2\x80\x94, i de Manuela del Rey Mart\xc3\xadn de Vidales, nascuda a El Escorial. Carloandr\xc3\xa9s sempre port\xc3\xa0 amb orgull les seves identitats valenciana, gallega i eivissenca. No en reneg\xc3\xa0 mai ni correg\xc3\xb3 aquells que deien que era un pintor gallec (tot basant-se amb el seu lloc de naixement), un pintor valenci\xc3\xa0 (pels or\xc3\xadgens i la formaci\xc3\xb3) o un pintor eivissenc (perqu\xc3\xa8 fou a Eivissa on visqu\xc3\xa9 i hi desenvolup\xc3\xa0 la major part de la seva carrera. El treball de son pare, i els estudis, el dugueren a rec\xc3\xb3rrer i residir, durant tota la seva jovintut, a una gran quantitat de localitats arreu de l'Estat Espanyol._NEWLINE_Curs\xc3\xa0 els seus primer estudis a l'Institut Llu\xc3\xads Vives durant la guerra civil, estudis que compaginava amb l\xe2\x80\x99Escola d\xe2\x80\x99Arts i Oficis de la capital llevantina i com aprenent al taller dels imatgers valencians Rausell i Llorens. Despr\xc3\xa9s de la guerra civil espanyola, realitz\xc3\xa0 estudis a les escoles de Belles Arts de San Fernando de Madrid, on obt\xc3\xa9 el premi Molina Higueras i el diploma de m\xc3\xa8rit de la Reial Acad\xc3\xa8mia de San Fernando, i a  l'Escola superior de Belles Arts de Sant Carles (Val\xc3\xa8ncia). \xc3\x89s tamb\xc3\xa9 a Val\xc3\xa8ncia on adquir\xc3\xad els seus primer materials, la seva primera caixa de pintures, els seus primers colors a la botiga de Llu\xc3\xads Viguer, una instituci\xc3\xb3 de l\xe2\x80\x99art valenci\xc3\xa0 del segle\xc2\xa0xix i del segle\xc2\xa0xx.\n_START_SECTION_\nPrimeres exposicions i consolidaci\xc3\xb3 art\xc3\xadstica\n_START_PARAGRAPH_\nEl 1948 expos\xc3\xa0 per primera vegada a la m\xc3\xadtica Sala Mateu de Val\xc3\xa8ncia, des d\xe2\x80\x99on es llan\xc3\xa7aren tants de pintors valencians de la seva generaci\xc3\xb3, i companys seus d\xe2\x80\x99estudis, com M. Momp\xc3\xb3, E. Sempere, L. Arcas, R. Llorens. En aquesta primera exposici\xc3\xb3, ja aparegueren alguns dels que serien els seus g\xc3\xa8neres m\xc3\xa9s estimats: el retrat, el paisatge i la natura morta._NEWLINE_A Val\xc3\xa8ncia f\xc3\xa9u amistat amb el poeta Joan Bautista Bertr\xc3\xa1n, jesu\xc3\xafta catal\xc3\xa0 destinat al col\xc2\xb7legi de la companyia de la ciutat. Fruit d'aquesta relaci\xc3\xb3 s'introdu\xc3\xad en la poesia i cre\xc3\xa0 una tert\xc3\xbalia po\xc3\xa8tica amb els poetes valencians Ricardo Defarges i Francisco Brines, que havia estat alumne de Bertran. Pint\xc3\xa0 els retrats d'ambd\xc3\xb3s poetes i present\xc3\xa0 el de Ricardo de Farges a l'Exposici\xc3\xb3 Nacional de Belles Arts._NEWLINE_Ja entrada la d\xc3\xa8cada de 1950, aquell mateix any obtingu\xc3\xa9 per concurs oposici\xc3\xb3 la primera pensi\xc3\xb3 individual que conced\xc3\xad la Caixa d\xe2\x80\x99Estalvis de Val\xc3\xa8ncia (1950-51), gr\xc3\xa0cies a la qual L\xc3\xb3pez del Rey recorregu\xc3\xa9 el pa\xc3\xads tot fent un estudi sobre un dels seus pintors m\xc3\xa9s admirats, Zurbar\xc3\xa1n. Gr\xc3\xa0cies a aquesta pensi\xc3\xb3, f\xc3\xa9u el seu primer contacte amb les Illes Balears \xe2\x80\x94una breu estada a Palma, on hi pint\xc3\xa0 diverses de les obres que posteriorment es conservaren al fons de l\xe2\x80\x99Obra Social de Bancaixa. M\xc3\xa9s endavant, el 1956, particip\xc3\xa0 en la posada en marxa de l'Institut Laboral de Lal\xc3\xadn (Pontevedra), del qual en fou el primer professor i introductor al dibuix del pintor Alfonso Sucasas Guerra. A Lal\xc3\xadn hi desenvolup\xc3\xa0 una important activitat cultural, tot dictant confer\xc3\xa8ncies sobre Hist\xc3\xb2ria de l'Art, donant classes particulars de dibuix i exposant al Casino de Lal\xc3\xadn. Hi resid\xc3\xad fins al 1958, any en qu\xc3\xa8 obtingu\xc3\xa9 per a oposici\xc3\xb3 la c\xc3\xa0tedra de Dibuix Art\xc3\xadstic de l'Escola d'Arts Aplicades i Oficis Art\xc3\xadstics d'Eivissa, en substituci\xc3\xb3 del pintor Ignasi Agudo Clar\xc3\xa0.\n_START_SECTION_\nVida i obra art\xc3\xadstica a Eivissa\n_START_PARAGRAPH_\nEn arribar a Eivissa, Carloandr\xc3\xa9s L\xc3\xb3pez del Rey s\xe2\x80\x99integr\xc3\xa0 al grup de pintors eivissencs i residents, amb els quals compart\xc3\xad experi\xc3\xa8ncies i exposicions. Malgrat no formar part de cap dels dos grups organitzats de l\xe2\x80\x99\xc3\xa8poca \xe2\x80\x94ni el Grup Puget, format el 1962 per quatre eivissencs, ni Ibiza 59, un col\xc2\xb7lectiu d\xe2\x80\x99artistes estrangers\xe2\x80\x94 la influ\xc3\xa8ncia de Carloandr\xc3\xa9s en l\xe2\x80\x99ambient art\xc3\xadstic piti\xc3\xbas es f\xc3\xa9u palesa tant en l\xe2\x80\x99\xc3\xa0mbit social com en l\xe2\x80\x99educatiu. Una llista dels deixebles que passaren per les seves classes aquells cinquanta anys d\xe2\x80\x99ensenyan\xc3\xa7a fou interminable: pintors i escultors com ara Vicent Calbet, Josep Mar\xc3\xad, Pere Guasch, Francesc Riera Bonet, Toni Cardona, Carles Guasch, Joan Ribas o Andr\xc3\xa9s Moreno, per\xc3\xb2 tamb\xc3\xa9 arquitectes com Elias Torres i Marc Tur, ceramistes com Anneliese Witt i un llargu\xc3\xadssim etc\xc3\xa8tera reberen formaci\xc3\xb3 en el dibuix art\xc3\xadstic i t\xc3\xa8cnic de les seves mans._NEWLINE_A Eivissa establ\xc3\xad una forta amistat amb el pintor Antoni Pomar, tamb\xc3\xa9 professor de la mateixa Escola d'Arts i Oficis, que fou el seu company en moltes exposicions conjuntes. Conegu\xc3\xa9 tamb\xc3\xa9 el pintor catal\xc3\xa0 Miquel Vill\xc3\xa0, llavors ocupant habitual d\xe2\x80\x99una habitaci\xc3\xb3 de la Fonda la Marina. Vill\xc3\xa0 hi pass\xc3\xa0 llargues temporades des d\xe2\x80\x99abans de la Guerra Civil espanyola i tenia una estima especial pel paisatge i la llum de l\xe2\x80\x99illa. La seva amistat, que es mantingu\xc3\xa9 fins a la mort del pintor catal\xc3\xa0, produ\xc3\xad una estimulant relaci\xc3\xb3 intel\xc2\xb7lectual i art\xc3\xadstica, que arrib\xc3\xa0 a influenciar l\xe2\x80\x99estil d\xe2\x80\x99ambd\xc3\xb3s pintors durant els seus freq\xc3\xbcents intercanvis de t\xc3\xa8cniques i de temes._NEWLINE_El 1961, Carloandr\xc3\xa9s particip\xc3\xa0 en el concurs per a la Bas\xc3\xadlica d'Aranzaz\xc3\xba, devora un dels grups art\xc3\xadstics m\xc3\xa9s interessants de mitjans del segle\xc2\xa0xx. El seu projecte fou elegit per a participar en l'exposici\xc3\xb3 organitzada amb aquest motiu al Museu d'Art Contemporani de Madrid. El marqu\xc3\xa9s de Lozoya li dedica un llarg article al Diario de Ibiza, el 5 d\xe2\x80\x99agost d'aquell mateix any. Amb motiu de la seva exposici\xc3\xb3 Homes i paisatges d\xe2\x80\x99Eivissa el cr\xc3\xadtic afirm\xc3\xa0: \xc2\xab\xc3\xa0dhuc els cr\xc3\xadtics afiliats a l'est\xc3\xa8tica d'all\xc3\xb2 no figuratiu, haurien d'aturar-se a estudiar els quadres de Carloandr\xc3\xa9s, aquest pintor tan honrat, tan fidel a si mateix, tan incapa\xc3\xa7 de farses i martingales. [...] Carloandr\xc3\xa9s ha tingut l'encert suprem de la fidelitat a la seva pr\xc3\xb2pia \xc3\xa0nima, i per aix\xc3\xb2 la seva obra t\xc3\xa9 un valor que romandr\xc3\xa0 en tant que veurem enfonsar-se en els abismes de l'oblit les creacions de molts sedu\xc3\xafts pel cants de sirena de cr\xc3\xadtics i marxants, que estan convertint el camp de la pintura actual en alguna cosa immensament mon\xc3\xb2tona i avorrida\xc2\xbb. Per al poeta Jos\xc3\xa9 Hierro, Carloandr\xc3\xa9s va pert\xc3\xa0nyer a aquella generaci\xc3\xb3 d\xe2\x80\x99artistes de la llum mediterr\xc3\xa0nia que sorgiren reivindicant Sorolla contra els \xc2\xabsorollistes\xc2\xbb, segons la cr\xc3\xadtica que li dedic\xc3\xa0 a la seva exposici\xc3\xb3 a la Sala Tois\xc3\xb3n de Madrid el 1964._NEWLINE_El 1965 el pintor conegu\xc3\xa9 Morella, i salvant l\xe2\x80\x99estiu de 1967 (que dedic\xc3\xa0 a pintar la Pobla de Segur amb el seu amic i pintor Miquel Vill\xc3\xa0) es despla\xc3\xa7\xc3\xa0 a la ciutat dels Ports cada any fins al 1978. A Morella hi trob\xc3\xa0 paral\xc2\xb7lelismes amb la composici\xc3\xb3 i la temes eivissenca; a m\xc3\xa9s a m\xc3\xa9s, amb noves experi\xc3\xa8ncies est\xc3\xa8tiques i vitals. El pintor recorregu\xc3\xa9 camins i muntanyes plasmant l\xe2\x80\x99agrest paisatge morell\xc3\xa0. Als seus carrers hi trob\xc3\xa0 una escola de dibuix, de color i de perspectiva._NEWLINE_L\xc3\xb3pez del Rey tamb\xc3\xa9 pint\xc3\xa0 entre 1979 i la seva jubilaci\xc3\xb3 el 1991, tot intercalant les estades a Jaca i a Castro Urdiales. En aquests indrets hi pint\xc3\xa0 fonamentals paisatges i aprofit\xc3\xa0 l'etapa per a visitar els principals museus d\xe2\x80\x99Europa. Fou entre 1981 a 1983 que ocup\xc3\xa0 la direcci\xc3\xb3 de l'Escola d'Arts i Oficis d'Eivissa._NEWLINE_A partir de l'any 2000 es centr\xc3\xa0 al treball d\xe2\x80\x99estudi, amb reinterpretacions de les natures imm\xc3\xb2bils i alguns retrats, atesa la seva avan\xc3\xa7ada edat. El 2011 el Consell Insular d'Eivissa li dedic\xc3\xa0 una exposici\xc3\xb3 antol\xc3\xb2gica al Centre Cultural S'Alamera. El 2017, finalment, realitz\xc3\xa0 una exposici\xc3\xb3 retrospectiva monogr\xc3\xa0fica del paisatge de Morella a les Sales G\xc3\xb2tiques de l'Ajuntament d'Eivissa, la darrera en vida abans de la seva mort l'any 2018.\n_START_SECTION_\nEstil\n_START_PARAGRAPH_\nCarloandr\xc3\xa9s L\xc3\xb3pez del Rey cerc\xc3\xa0 l\xe2\x80\x99esperit dels objectes i l\xe2\x80\x99\xc3\xa0nima de les persones que pint\xc3\xa0. Va rompre amb el t\xc3\xb2pic del blanc eivissenc i pint\xc3\xa0 una Eivissa colorista, de terres vermelles, de cels blaus i freds o enva\xc3\xafts de sol i calor, de parets rompudes de blau i malva. Fou un pintor urb\xc3\xa0 que jug\xc3\xa0 a transformar les perspectives i els m\xc3\xb2duls que li atorg\xc3\xa0 la ciutat. \xc3\x89s considerat un pintor po\xc3\xa8tic quan sort\xc3\xad als camps de Vila i al Puig des Molins, i que reflect\xc3\xad amb excel\xc2\xb7l\xc3\xa8ncia la llum dalt la terra, les cases, els solcs, els pallers i la vida buc\xc3\xb2lica al petit parad\xc3\xads insular. La terra entr\xc3\xa0 f\xc3\xadsicament al seus quadres i la mat\xc3\xa8ria es recaragol\xc3\xa0, tot lluitant per alliberar-se del domini imposat per l\xe2\x80\x99artista._NEWLINE_Paral\xc2\xb7lelament i durant els seus darrers anys de vida, el paisatge ced\xc3\xad espai i practic\xc3\xa0 una pintura menys mat\xc3\xa8rica, amb una pinzellada domesticada m\xc3\xa9s suau. Fug\xc3\xad del mecanicisme materialista de l\xe2\x80\x99hiperrealisme, amb una pintura de pinzellada curta i precisa que cobria el llen\xc3\xa7 a poc a poc sense fer-se evident.\n_START_SECTION_\nExposicions i reconeixements\n_START_PARAGRAPH_\nL\xc3\xb3pez del Rey expos\xc3\xa0 individualment en m\xc3\xa9s de cinquanta ocasions i particip\xc3\xa0 en un gran nombre d\xe2\x80\x99exposicions col\xc2\xb7lectives. Fou un dels pintors d\xe2\x80\x99Eivissa amb major i m\xc3\xa9s continuada pres\xc3\xa8ncia a l\xe2\x80\x99exterior. A Palma, expos\xc3\xa0 a les Galeries Dan\xc3\xbas (del pintor B\xc3\xbasser) l'any 1962. Posteriorment, ho f\xc3\xa9u a les Galeries Costa (1965), regentades per Josep Costa, Picarol, al Cercle de Belles Arts (1966, 1967, 1968 i 1972), a la Galeria J. Blanes (1973, 1974 i 1975), a Byblos (1978), una altra volta a la Dan\xc3\xbas (1979, 1980 i 1981), a la Galer\xc3\xada Nadal (1983) i a l\xe2\x80\x99Horrach-Moy\xc3\xa0 (1995). A m\xc3\xa9s a m\xc3\xa9s de les nombroses exposicions a Eivissa, mostr\xc3\xa0 la seva obra a Sevilla, Val\xc3\xa8ncia, Lal\xc3\xadn, Salamanca, Saragossa, Madrid, Neuchatel i Lavaux (Su\xc3\xafssa), entre d'altres._NEWLINE_Entre els guardons i reconeixements que obtingu\xc3\xa9, destacaren la menci\xc3\xb3 honor\xc3\xadfica i medalla de bronze a la Biennal d\xe2\x80\x99Art del Regne de Val\xc3\xa8ncia (1951), la medalla de plata de la primera Exposici\xc3\xb3 de Belles Arts de la Societat Benimar de Val\xc3\xa8ncia (1954) i l\xe2\x80\x99acc\xc3\xa8ssit al concurs per a la decoraci\xc3\xb3 de la capella de Las Navas del Marqu\xc3\xa9s. Tamb\xc3\xa9 reb\xc3\xa9 la Medalla d'Or del Grup Filat\xc3\xa8lic de Palma (2007) pels seus dissenys postals i la Menci\xc3\xb3 Honor\xc3\xadfica especial de la Vila d'Eivissa, atorgada per unanimitat al ple de l'Ajuntament d'Eivissa l'any 2018."